## Uredba o unutarnjem ustrojstvu Ministarstva prosvjete i športa

### NN 42/2000 (20.4.2000.), Uredba o unutarnjem ustrojstvu Ministarstva prosvjete i športa

# **VLADA REPUBLIKE HRVATSKE**

**989**

Na temelju članka 60. stavaka 1. i 2. Zakona o sustavu državne uprave
(»Narodne novine«, br. 75/93, 48/99 i 15/2000), Vlada Republike Hrvatske
je na sjednici održanoj 13. travnja 2000. godine donijela

## **UREDBU**

### **O UNUTARNJEM USTROJSTVU MINISTARSTVA PROSVJETE I ŠPORTA**

Članak 1.

Ovom Uredbom utvrđuje se unutarnje ustrojstvo Ministarstva prosvjete
i športa (u daljnjem tekstu: Ministarstvo), nazivi i ustrojstvo upravnih
organizacija u sastavu Ministarstva i unutarnjih ustrojstvenih jedinica,
poslovi koji se u njima obavljaju, način upravljanja, te okvirni broj službenika
i namještenika Ministarstva.

I. UNUTARNJE USTROJSTVO

Članak 2.

Za obavljanje poslova iz djelokruga Ministarstva ustrojavaju se sljedeće
upravne organizacije u sastavu Ministarstva i unutarnje ustrojstvene jedinice:

1. Kabinet ministra

2. Tajništvo Ministarstva

3. Uprava za školstvo

4. Uprava za međunarodnu prosvjetnu suradnju

5. Uprava za šport i tehničku kulturu

6. Uprava za normativne, upravno-pravne i inspekcijske poslove

7. Uprava za financije

8. Zavod za unapređivanje školstva

9. Područne jedinice.

II. DJELOKRUG I USTROJSTVO UPRAVNIH ORGANIZACIJA U SASTAVU MINISTARSTVA
I UNUTARNJIH USTROJSTVENIH JEDINICA

Članak 3.

1. KABINET MINISTRA

U Kabinetu ministra obavljaju se protokolarni, koordinacijski, korespondencijski
i drugi poslovi za ministra i njegova zamjenika; poslovi u vezi s praćenjem
rada Vlade Republike Hrvatske i Hrvatskoga državnoga sabora, te koordiniranjem
suradnje Ministarstva s državnim tijelima Republike Hrvatske; poslovi u
vezi s informiranjem javnosti i odnosima sa sredstvima javnog priopćavanja,
te drugi stručni i administrativni poslovi.

2. TAJNIŠTVO MINISTARSTVA

Članak 4.

U Tajništvu Ministarstva koordiniraju se poslovi vezani uz ostvarivanje
plana i programa rada Ministarstva, poslovi usklađivanja rada upravnih
organizacija u sastavu Ministarstva i unutarnjih ustrojstvenih jedinica,
poslovi u vezi stručnog osposobljavanja i usavršavanja službenika i namještenika
Ministarstva u tijeku službe, nadziranja njihova rada, te poduzimanja mjera
za osiguranje učinkovitosti u radu.

U Tajništvu se obavljaju opći, personalni i računovodstveni poslovi,
skrbi se o urednom i pravilnom korištenju imovine i sredstava za rad, kao
i o opremanju prostora Ministarstva, o voznom parku i korištenju vozila,
o načinu održavanja sredstava i opreme, organizira prijevoz dužnosnika
i službenika, obavljaju poslovi prijevoda, prijepisa i umnožavanja, pisarnice,
otpreme i pismohrane, ekonomata, telefoniste, vratara, te poslovi održavanja
prostora, opreme i čistoće.

U Tajništvu se ustrojavaju:

2.1. Odjel za personalne i opće poslove

2.2. Odjel za računovodstvene poslove.

*2.1. Odjel za personalne i opće poslove*

Odjel za personalne i opće poslove obavlja poslove u vezi sa zapošljavanjem
službenika i namještenika, vodi osobne očevidnike za dužnosnike, službenike
i namještenike Ministarstva, priprema rješenja o prijmu, postavljenju u
zvanja, imenovanju na položaje i ostalom u vezi s pravima i obvezama službenika
i namještenika Ministarstva, prijmom nastavnika za rad u hrvatskim dopunskim
školama u inozemstvu, zdravstvenim osiguranjem stipendista hrvatskih nacionalnih
manjina iz inozemstva, zaključivanjem ugovora u vezi s nabavom i održavanjem
sredstava i opreme te zakupom poslovnog prostora, sudjeluje u donošenju
i realizaciji plana i stručnog usavršavanja, vodi brigu o održavanju i
opremanju Ministarstva, izrađuje očitovanja u sudskim sporovima iz djelokruga
Odjela, obavlja poslove pisarnice te pomoćne i tehničke poslove, brine
se o održavanju voznog parka Ministarstva, obavlja poslove oko civilnih
i obrambenih priprema i tehničke poslove oko plana pripravnosti i popratnih
akata.

Odjel obavlja administrativne i stručne poslove za potrebe tajnika Ministarstva
iz domene personalnih i općih poslova, poslove prikupljanja, obrade i distribucije
podataka iz djelokruga Ministarstva, poslove lekture i prijevoda, te koordinira
poslove u vezi s informatizacijom Ministarstva.

*2.2. Odjel za računovodstvene poslove*

U Odjelu za računovodstvene poslove obavljaju se poslovi u vezi s vođenjem
knjigovodstvenih evidencija i analitike vezane uz poslovne funkcije Ministarstva,
obračuna plaća djelatnika Ministarstva, podmirivanja ugovornih obveza vezanih
uz projektnu suradnju s vanjskim suradnicima i drugo, sukladno propisima
u području računovodstva.

3. UPRAVA ZA ŠKOLSTVO

Članak 5.

Uprava za školstvo prati stanje u predškolskom odgoju, osnovnom i srednjem
školstvu, školovanju djece i mladeži s teškoćama u razvoju, izobrazbi odraslih,
brine se o izvršavanju zakona i drugih propisa u okviru svoga djelokruga,
priprema i izrađuje izvještaje, elaborate, analitičke i stručne podloge
za izradu nacrta prijedloga zakona i drugih propisa, obavlja radnje u vezi
s odobrenjem početka rada školskih ustanova, prati, planira i nadzire ostvarivanje
programa školovanja nacionalnih manjina, vodi postupak odobravanja udžbenika,
prati rad i djelovanje županijskih ureda i tijela lokalne samouprave i
uprave nadležnih za poslove školstva, predlaže kriterije i mjerila za upis
učenika, te obavlja poslove dodjele nagrade »Ivan Filipović«, priprema
i daje mišljenja o upitima i podnescima, te rješava u neupravnom postupku,
obavlja stručne poslove u postupku rješavanja o žalbama iz područja školstva,
izrađuje prijedloge rješenja i obavlja druge poslove iz svog djelokruga.

U Upravi za školstvo ustrojavaju se:

3.1. Odjel za predškolski odgoj i osnovno školstvo

3.2. Odjel za srednje školstvo

3.3. Odjel za udžbenike, nastavna sredstva i opremu

3.4. Odjel za informacijske i dokumentacijske poslove.

*3.1. Odjel za predškolski odgoj i osnovno školstvo*

Članak 6.

Odjel za predškolski odgoj i osnovno školstvo prati stanje u predškolskom
odgoju i osnovnom školstvu, u redovitom školovanju, osnovnom školovanju
djece s teškoćama u razvoju i izobrazbi odraslih, brine se o izvršavanju
zakona i drugih propisa u ovim područjima, izrađuje stručne podloge za
nacrte prijedloga zakona i drugih propisa u okviru svoga djelokruga, izrađuje
stručna mišljenja u vezi s osnivanjem i početkom rada vrtića i škola i
s izvođenjem njihovih programa, prati rad i djelovanje županijskih ureda
i tijela lokalne samouprave i uprave nadležnih za predškolski odgoj i osnovno
školstvo, vodi propisane očevidnike, te obavlja poslove dodjele nagrada.

Odjel rješava u neupravnom postupku, priprema i daje mišljenja o upitima
i podnescima, te rješava u neupravnom postupku, obavlja stručne poslove
u postupku rješavanja o žalbama iz djelokruga odjela, izrađuje prijedloge
rješenja i obavlja druge poslove iz svog djelokruga.

*3.2. Odjel za srednje školstvo*

Članak 7.

Odjel za srednje školstvo prati stanje u srednjem školstvu, školovanju
mladeži s teškoćama u razvoju i izobrazbi odraslih, brine se o izvršavanju
zakona i drugih propisa na ovim područjima daje stručne podloge za izradu
nacrta prijedloga zakona i drugih propisa, obavlja radnje u postupku rješavanja
u vezi s osnivanjem i početkom rada srednjih škola i izvođenjem srednjoškolskih
programa, izrađuje stručne podloge, prati rad i djelovanje županijskih
ureda i tijela lokalne samouprave i uprave nadležnih za poslove srednjega
školstva, vodi propisane očevidnike, brine se o upisnoj politici predlaže
kriterije i mjerila za upis učenika, te obavlja poslove dodjele nagrada.

Odjel rješava u neupravnom postupku, obavlja stručne poslove u postupku
rješavanja o žalbama u predmetima iz područja srednjega školstva, izrađuje
prijedloge rješenja i obavlja druge poslove iz svog djelokruga.

*3.3. Odjel za udžbenike, nastavna sredstva i opremu*

Članak 8.

Odjel za udžbenike, nastavna sredstva i opremu obavlja upravne i stručne
poslove u vezi s odobravanjem i nakladom udžbenika, priručnika, časopisa
i drugih izvora znanja u skladu sa zakonom i drugim propisima, izrađuje
prijedloge normativa i standarda nastavnih sredstava i opreme, priprema
stručne podloge za izradu nacrta prijedloga zakona i drugih propisa iz
svoga djelokruga, obavlja stručne poslove o žalbama na akte iz ovog područja,
izrađuje stručne podloge, te obavlja druge poslove iz svog djelokruga.

*3.4. Odjel za informacijske i dokumentacijske poslove*

Članak 9.

Odjel za informacijske i dokumentacijske poslove organizira i vodi informacijsko-dokumentacijske
poslove za područje školstva, uspostavlja bazu podataka te osigurava sistemske
funkcije informatičke infrastrukture i informatizaciju poslovnih funkcija.
Priprema prijedloge i predlaže utvrđivanje dokumentacijskih standarda u
djelatnosti školstva, pruža informacijsko-stručnu pomoć i informacijsku
podlogu ostalim upravama i odjelima te obavlja druge poslove iz svog djelokruga.

4. UPRAVA ZA MEĐUNARODNU PROSVJETNU SURADNJU

Članak 10.

Uprava za međunarodnu prosvjetnu suradnju obavlja ove poslove:

- predlaže, organizira i provodi obrazovanje hrvatske djece u inozemstvu,

- koordinira rad školskih odbora i koordinatora-učitelja,

- surađuje s prosvjetnim vlastima zemalja prijma,

- planira, ostvaruje i nadzire ostvarivanje kulturno-prosvjetne suradnje
s inozemstvom, hrvatskim iseljenicima, hrvatskim manjinama i udrugama,

- predlaže i ostvaruje politiku međunarodne prosvjetne suradnje, izrađuje
međunarodne sporazume, programe i protokole,

- predlaže, planira, koordinira i nadzire aktivnosti vezane uz ostvarivanje
njegovanja manjinskih prava,

- surađuje s hrvatskim prosvjetnim udrugama u inozemstvu i međunarodnim
prosvjetnim organizacijama (UNICEF, UNESCO, Vijeće Europe, itd.),

- obavlja poslove postupka priznavanja istovrijednosti inozemnih školskih
svjedodžbi i diploma,

- skrbi o osiguranju i namjenskom trošenju sredstava namijenjenih ostvarivanju
zadataka hrvatske dopunske nastave, kulturno-prosvjetne suradnje s iseljenicima,
hrvatskim manjinama u inozemstvu i njihovim udrugama, te međunarodne prosvjetne
suradnje.

U sklopu Uprave za međunarodnu prosvjetnu suradnju ustrojavaju se:

4.1. Odjel za bilateralnu i multilateralnu suradnju

4.2. Odjel za školovanje u inozemstvu

4.3. Odjel za priznavanje istovrijednosti stranih svjedodžbi.

*4.1. Odjel za bilateralnu i multilateralnu suradnju*

Članak 11.

Odjel predlaže i ostvaruje politiku međunarodne prosvjetne suradnje,
izrađuje nacrte međunarodnih sporazuma, prijedloge programa i protokola,
surađuje s hrvatskim prosvjetnim udrugama u inozemstvu i međunarodnim prosvjetnim
organizacijama - (UNICEF, UNESCO, Vijeće Europe, itd.), te predlaže i koordinira
školovanje nacionalnih manjina u Republici Hrvatskoj.

*4.2. Odjel za školovanje u inozemstvu*

Članak 12.

Odjel za školovanje u inozemstvu organizira i provodi obrazovanje djece,
hrvatskih državljana u inozemstvu, koordinira rad školskih odbora i koordinatora
- učitelja, surađuje s prosvjetnim vlastima zemalja prijma, planira, ostvaruje
i nadzire ostvarivanje kulturno - prosvjetne suradnje s inozemstvom, hrvatskim
iseljenicima, hrvatskim manjinama i udrugama, ostvaruje politiku međunarodne
prosvjetne suradnje, izrađuje prijedloge programa i protokola, surađuje
s hrvatskim prosvjetnim udrugama u inozemstvu i međunarodnim prosvjetnim
organizacijama (UNICEF, UNESCO, Vijeće Europe, itd.), skrbi o osiguranju
i trošenju sredstava namijenjenih ostvarivanju zadataka hrvatske dopunske
nastave, kulturno - prosvjetne suradnje s iseljenicima, hrvatskim manjinama
u inozemstvu i njihovim udrugama.

*4.3. Odjel za priznavanje istovrijednosti stranih školskih
svjedodžbi*

Članak 13.

Odjel za priznavanje istovrijednosti stranih školskih svjedodžbi vodi
postupak i izrađuje nacrte rješenja o priznavanju istovrijednosti i potpune
istovrijednosti stranih školskih svjedodžbi u skladu sa Zakonom, analizira
ovu problematiku i predlaže potrebna poboljšanja, surađuje s Ministarstvom
vanjskih poslova i drugim državnim tijelima, te obavlja druge poslove iz
svoga djelokruga.

5. UPRAVA ZA ŠPORT I TEHNI&EGRAVE;KU KULTURU

Članak 14.

Uprava za šport i tehničku kulturu prati stanje, razvoj i unapređivanje
športa i tehničke kulture, izvršava i osigurava izvršenje zakona i drugih
propisa, obavlja upravne poslove i stručni nadzor, priprema stručne podloge
za izradu nacrta zakona i drugih propisa, izrađuje analize, elaborate i
informacije, obavlja poslove dodjele nagrada, prati provođenje i ostvarivanje
međunarodne suradnje u području športa i tehničke kulture, valorizira programe,
prati i nadzire realizaciju sredstava na području športa i tehničke kulture,
te obavlja i druge poslove koje joj povjeri ministar.

U sklopu Uprave ustrojavaju se:

5.1. Odjel za šport

5.2. Odjel za tehničku kulturu.

*5.1. Odjel za šport*

Članak 15.

U Odjelu za šport prati se stanje, razvoj i unapređenje športa, izvršava
i osigurava izvršenje zakona i drugih propisa, obavljaju upravni poslovi
na području športa, upravni nadzor nad pravnim osobama koje obavljaju športske
djelatnosti, pripremaju stručne podloge za izradbu nacrta prijedloga zakona
i drugih propisa, izrađuju analize, elaborati i informacije s područja
športa, obavljaju poslovi dodjele Državne nagrade »Franjo Bučar«, prati
i ostvaruje međunarodna suradnja u području športa, valoriziraju programi
za obavljanje športske djelatnosti i osposobljavanje stručnih kadrova u
športu, prati i obavlja poslove u vezi s planiranjem, projektiranjem, izgradnjom
i funkcioniranjem športskih objekata, prati razvoj i unapređenje športa
djece i mladeži, osobito školskog športa, te obavljaju poslovi u vezi s
djelovanjem Hrvatskog športskog saveza i državnih natjecanja školskih športskih
klubova, prati i nadzire realizacija sredstava iz državnog proračuna na
području športa.

*5.2. Odjel za tehničku kulturu*

Članak 16.

Prati stanje, razvoj i unapređivanje tehničke kulture, izvršava i osigurava
izvršenje zakona i drugih propisa, izrađuje analize i izvješća o djelatnosti
tehničke kulture, obavlja poslove dodjele nagrade iz područja tehničke
kulture, valorizira programe, prati i nadzire realizaciju sredstava na
području tehničke kulture.

6. UPRAVA ZA NORMATIVNE, UPRAVNO - PRAVNE I INSPEKCIJSKE POSLOVE

Članak 17.

Uprava za normativne, upravno-pravne i inspekcijske poslove priprema
i izrađuje nacrte prijedloga zakona i drugih propisa iz djelokruga Ministarstva,
prati primjenu i izvršavanje zakona i drugih propisa u području školstva,
športa i tehničke kulture, priprema nacrte međudržavnih ugovora s područja
školstva, športa i tehničke kulture, priprema i izrađuje upute, pravna
stajališta, objašnjenja i mišljenja u vezi s provođenjem zakona i drugih
propisa iz djelokruga Ministarstva, rješava u upravnom postupku, pruža
pravnu pomoć i surađuje sa županijskim uredima, tijelima jedinica lokalne
samouprave i uprave, drugim državnim tijelima i ustanovama, nadzire zakonitost
rada i vodi inspekcijski nadzor u školskim ustanovama i drugim pravnim
osobama, te obavlja ostale upravno-pravne poslove u okviru djelokruga Ministarstva.

U Upravi se ustrojavaju:

6.1. Odjel za normativne poslove,

6.2. Odjel za upravno-pravne poslove i drugostupanjski postupak,

6.3. Odjel prosvjetne inspekcije.

*6.1. Odjel za normativne poslove*

Članak 18.

Odjel za normativne poslove izrađuje nacrte prijedloga zakona i drugih
propisa u području školstva, športa i tehničke kulture, daje pravna mišljenja
i objašnjenja u vezi s primjenom i provedbom zakona i drugih propisa, prati
i predlaže izmjene propisa, priprema izradu nacrta prijedloga međudržavnih
ugovora s područja školstva, športa i tehničke kulture.

*6.2. Odjel za upravno-pravne poslove i drugostupanjski postupak*

Članak 19.

Odjel za upravno-pravne poslove i drugostupanjski postupak koordinira
i vodi upravni postupak i upravni nadzor iz djelokruga Ministarstva, prati
primjenu i osigurava izvršenje zakona i drugih propisa iz nadležnosti Ministarstva.

*6.3. Odjel prosvjetne inspekcije*

Članak 20.

U Odjelu prosvjetne inspekcije se obavljaju inspekcijski poslovi u skladu
sa zakonom, obavlja inspekcijski nadzor i rješava o mjerama za otklanjanje
nedostataka i nepravilnosti u primjeni zakona.

U Odjelu se izrađuju analitička izvješća i predlažu mjere za otklanjanje
uočenih nepravilnosti i unapređivanje stanja.

Za obavljanje poslova prosvjetne inspekcije na području županija u Odjelu
prosvjetne inspekcije ustrojavaju se:

6.3.1. Odsjek prosvjetne inspekcije u Zagrebu, za obavljanje poslova
prosvjetne inspekcije na području Grada Zagreba, te Zagrebačke, Krapinsko-zagorske,
Karlovačke i Sisačko-moslavačke županije.

Odsjek prosvjetne inspekcije - Zagreb ima samostalnog izvršitelja u
Karlovcu i samostalnog izvršitelja u Sisku.

6.3.2. Odsjek prosvjetne inspekcije - područna jedinica Osijek, za obavljanje
poslova prosvjetne inspekcije na području Osječko-baranjske, Vukovarsko-srijemske,
Brodsko-posavske, Požeško-slavonske i Virovitičko-podravske županije.

6.3.3. Odsjek prosvjetne inspekcije - područna jedinica Rijeka, za obavljanje
poslova prosvjetne inspekcije na području Primorsko-goranske, Istarske
i Ličko-senjske županije.

Odsjek u područnoj jedinici Rijeka ima samostalnog izvršitelja u Puli
i samostalnog izvršitelja u Čabru.

6.3.4. Odsjek prosvjetne inspekcije - područna jedinica Split, za obavljanje
poslova prosvjetne inspekcije na području Splitsko-dalmatinske i Dubrovačko-neretvanske
županije.

Odsjek u područnoj jedinici Split ima samostalnog izvršitelja u Pločama.

6.3.5. Odsjek prosvjetne inspekcije - područna jedinica Varaždin, za
obavljanje poslova prosvjetne inspekcije na području Varaždinske, Koprivničko-križevačke,
Bjelovarsko-bilogorske i Međimurske županije.

6.3.6. Odsjek prosvjetne inspekcije - područna jedinica Zadar, radi
obavljanja poslova prosvjetne inspekcije na području Zadarske i Šibensko-kninske
županije.

Odsjeci po nalogu ministra obavljaju poslove i na drugim područjima.

7. UPRAVA ZA FINANCIJE

Članak 20.

Uprava za financije planira i osigurava financijska sredstva za plaće,
materijalne izdatke, kapitalne izdatke i posebne programe, te koordinira
rad županijskih ureda i školskih ustanova u pripremanju i ostvarivanju
utvrđenih planova i programa za financiranje školstva.

Uprava izrađuje nacrte prijedloga proračuna, te periodična izvješća
o njegovom ostvarivanju, kao i analitičke studije s financijskim projekcijama
u vezi s prijedlozima zakona, standarda i drugih promjena vezanih uz djelatnost
školstva, športa i tehničke kulture.

U sklopu Uprave ustrojavaju se:

7.1. Odjel za plaće i tekuće izdatke,

7.2. Odjel za kapitalne izdatke i posebne programe.

*7.1. Odjel za plaće i tekuće izdatke*

Članak 21.

Odjel za plaće i tekuće izdatke koordinira, prati i usklađuje evidencije
zaposlenih u školskim ustanovama, obračun plaća, naknada i materijalnih
izdataka, planira, izrađuje kriterije i financijski prati utrošak sredstava
za tekuće izdatke u školama i za subvencije učenika u učeničkim domovima,
prikuplja i objedinjava izdatke za izradu projekcije potrebnih proračunskih
sredstava za financiranje programa važnih za djelatnost prosvjete koji
se ostvaruju u okviru Ministarstva. Definira informacijski sustav za potrebe
Uprave i osigurava njegovu provedbu, osigurava uvjete za prikupljanje i
obradu podataka od značenja za rad Uprave, organizira programerske i operaterske
poslove, te analitičke poslove za potrebe drugih uprava i odjela Ministarstva,
te osigurava potrebne informacije i analize iz svog djelokruga rada.

*7.2. Odjel za kapitalna ulaganja i posebne programe*

Članak 22.

Odjel za kapitalna ulaganja i posebne programe izrađuje i prati normative
za građenje školskih objekata i daje suglasnost na projektno - tehničku
dokumentaciju, planira i izrađuje programe za financiranje i sufinanciranje
kapitalnih izdataka i posebnih programa, i prati izgradnju, rekonstrukciju,
adaptaciju i opremanje škola, prikuplja i objedinjuje podatke za izradu
projekcije proračunskih sredstava, te predlaže odgovarajuća programska
rješenja.

8. ZAVOD ZA UNAPREĐIVANJE ŠKOLSTVA

Članak 23.

Zavod za unapređivanje školstva obavlja stručne poslove praćenja, nadziranja,
unapređivanja i razvoja školskog sustava iz djelokruga Ministarstva.

Zavod izrađuje prijedloge nastavnih planova i programa, prati, analizira
i ocjenjuje njihovo ostvarivanje, te predlaže poboljšanja, prati i nadzire
izvođenje nastave i drugih oblika odgojnog rada i stjecanja naobrazbe,
koordinira poslove u vezi s učeničkim natjecanjima, pruža stručnu instruktivno-pedagošku
pomoć, sudjeluje u organizaciji i provedbi uvođenja vježbenika u nastavni
rad, obavlja i koordinira poslove u vezi sa stručnim usavršavanjem i polaganjem
stručnih ispita odgojitelja, učitelja, nastavnika i stručnih suradnika,
provodi stručno-pedagoški nadzor u skladu sa zakonom, organizira i provodi
stručna i razvojna pedagoška istraživanja, izrađuje nacrte prijedloga stručno-pedagoških
normativa nastavnih sredstava i opreme, prati i nadzire stručnu uporabu
udžbenika, prati rad i pruža instruktivno-pedagošku pomoć u školovanju
djece i mladeži s teškoćama u razvoju, te obavlja i druge stručne poslove
u unapređivanju i razvoju školskog sustava.

U Zavodu za unapređivanje školstva ustrojavaju se sljedeći odjeli:

8.1. Odjel za istraživanje, razvoj i izdavačku djelatnost

8.2. Odjel za opće i posebne programe

8.3. Odjel za predškolske, osnovnoškolske i gimnazijske programe

8.4. Odjel za strukovno i umjetničko školstvo.

*8.1. Odjel za istraživanje, razvoj i izdavačku djelatnost*

Članak 24.

Odjel vodi stalna i povremena istraživanja Ministarstva prosvjete i
športa i istraživanja u suradnji s domaćim i međunarodnim institucijama,
vrši eksperimentalnu provjeru i valorizaciju nastavnih programa i udžbenika,
obavlja poslove općeg razvoja i usavršavanja ravnatelja i stručnih suradnika,
kao i poslove stručnog usavršavanja, uvida i nadzora nastavnih programa
i udžbenika koji su vezani uz istraživanje, projekte te eksperimentalnu
provjeru i valorizaciju, surađuje sa školama i županijskim uredima u vezi
svoje nadležnosti, obavještava, priprema stručna mišljenja i rješava predmete
iz svog djelokruga rada.

*8.2. Odjel za opće i posebne programe*

Članak 25.

Odjel ustrojava i koordinira stažiranje i stručne ispite prosvjetnih
djelatnika, vodi poslove oko napredovanja prosvjetnih djelatnika, ustrojava
poslove vezane uz stručno usavršavanje prosvjetnih djelatnika i djelatnika
Zavoda, obavlja poslove u vezi odgoja i obrazovanja djece s teškoćama u
razvoju, priprema posebne programe i programe nacionalnih manjina, te obavlja
poslove vezane za udžbenike nacionalnih manjina, skrbi za organizaciju
susreta i natjecanja učenika, surađuje s dječjim vrtićima i školama iz
svog djelokruga, obavještava, priprema stručna mišljenja i rješava neupravne
predmete iz svog djelokruga rada.

*8.3. Odjel za predškolske, osnovnoškolske i gimnazijske programe*

Članak 26.

Odjel obavlja poslove vezane za utvrđivanje nastavnih planova i programa,
udžbenike i nastavnu opremu iz svog djelokruga rada, ostvaruje poslove
vezane uz praćenje i polaganje stručnih ispita, rješava zahtjeve za napredovanje,
obavlja poslove stručnog usavršavanja, uvide i nadzor iz područja predškolskog
odgoja, osnovnih škola i gimnazija, surađuje s dječjim vrtićima, školama
i županijskim uredima u vezi svoje nadležnosti, obavještava, priprema stručna
mišljenja i rješava predmete iz svog djelokruga rada.

Za obavljanje poslova stručno-pedagoškog nadzora, praćenja, vrednovanja
i inoviranja nastavnih planova i programa, unapređivanja stručno-pedagoškog
rada stručnog usavršavanja na području županija, u Odjelu za predškolske,
osnovnoškolske i gimnazijske programe ustrojavaju se:

8.3.1. Odsjek stručno-pedagoškog nadzora, u Zagrebu, radi obavljanja
poslova iz djelokruga odsjeka na području Grada Zagreba, te Zagrebačke,
Krapinsko-zagorske, Karlovačke i Sisačko-moslavačke županije. Odsjek po
potrebi može obavljati poslove i na drugim područjima.

8.3.2. Odsjek stručno-pedagoškog nadzora - područna jedinica Osijek,
radi obavljanja poslova iz djelokruga odsjeka na području Osječko-baranjske,
Vukovarsko-srijemske, Brodsko-posavske, Požeško-slavonske i Virovitičko-podravske
županije.

Odsjek u područnoj jedinici Osijek ima samostalnog izvršitelja u Novoj
Gradiški i samostalnog izvršitelja u Slavonskom Brodu.

8.3.3. Odsjek stručno-pedagoškog nadzora - područna jedinica Rijeka,
radi obavljanja poslova iz djelokruga odsjeka na području Primorsko-goranske,
Istarske i Ličko-senjske županije.

Odsjek u područnoj jedinici Rijeka ima samostalnog izvršitelja u Puli.

8.3.4. Odsjek stručno-pedagoškog nadzora - područna jedinica Split,
radi obavljanja poslova iz djelokruga odsjeka na području Splitsko-dalmatinske
i Dubrovačko-neretvanske županije.

Odsjek u područnoj jedinici Split ima samostalnog izvršitelja u Dubrovniku.

8.3.5. Odsjek stručno-pedagoškog nadzora - područna jedinca Varaždin,
radi obavljanja poslova iz djelokruga odsjeka na području Varaždinske,
Koprivničko-križevačke, Bjelovarsko-bilogorske i Međimurske županije.

8.3.6. Odsjek stručno-pedagoškog nadzora - područna jedinica Zadar,
radi obavljanja poslova iz djelokruga odsjeka na području Zadarske i Šibensko-kninske
županije.

Odsjeci u pravilu obavljaju poslove na područjima za koja su ustrojeni,
a prema nalogu ministra mogu obavljati poslove i na drugim područjima.

*8.4. Odjel za strukovno i umjetničko školstvo*

Članak 27.

Odjel obavlja poslove vezane za utvrđivanje nastavnih planova i programa,
udžbenika i nastavnu opremu, praćenje i polaganje stručnih ispita, rješavanje
pojedinačnih zahtjeva za napredovanje, obavlja poslove stručnog usavršavanja,
uvida i nadzora u strukovnim školama i učeničkim domovima, te vodi poslove
vezane za nastavne planove i programe, stručno usavršavanje te nadzor u
području obrazovanja odraslih, surađuje sa školama i županijskim uredima
u vezi svoga djelokruga, obavještava, priprema stručna mišljenja i rješava
neupravne predmete iz svog djelokruga rada.

9. PODRUČNE JEDINICE

Članak 28.

Za obavljanje poslova inspekcijskog i stručno-pedagoškog nadzora i drugih
analitičkih i stručnih poslova izvan sjedišta Ministarstva ustrojavaju
se područne jedinice Ministarstva u Osijeku, Rijeci, Splitu, Varaždinu
i Zadru, koje u svom sastavu imaju odsjek prosvjetne inspekcije i odsjek
stručno-pedagoškog nadzora. Odsjeci za prosvjetnu inspekciju funkcionalno
su povezani s Upravom za normativne, upravno-pravne i inspekcijske poslove
i ustrojavaju se za obavljanje poslova u okviru djelokruga Odjela prosvjetne
inspekcije. Odsjeci za stručno-pedagoški nadzor funkcionalno su povezani
sa Zavodom za unapređivanje školstva i ustrojavaju se za obavljanje poslova
u okviru djelokruga Odjela za predškolske, osnovnoškolske i gimnazijske
programe.

III. UPRAVLJANJE

Članak 29.

Ministarstvom upravlja ministar.

Ministra za njegove spriječenosti zamjenjuje zamjenik ministra.

Tajništvom upravlja tajnik Ministarstva.

Radom Kabineta ministra upravlja tajnik Kabineta.

Upravama i Zavodom u sastavu Ministarstva upravljaju pomoćnici ministra.

Radom odjela upravljaju načelnici odjela.

Radom odsjeka upravljaju donačelnici.

Radom područnih jedinica upravljaju pročelnici.

Članak 30.

Zamjenik ministra odgovoran je za svoj rad ministru i Vladi Republike
Hrvatske.

Tajnik Ministarstva odgovoran je za svoj rad ministru.

Pomoćnici ministra odgovorni su za svoj rad ministru.

Tajnik Kabineta odgovoran je ministru, odnosno zamjeniku ministra. Načelnici
odjela u sastavu uprava i Zavoda za unapređivanje školstva odgovorni su
za svoj rad pomoćnicima ministra, koji upravljaju tim upravnim organizacijama
i ministru.

Donačelnici odsjeka odgovorni su načelnicima odjela u čijem su sastavu
odsjeci, pomoćnicima ministra upravnih organizacija u čijem su sastavu
odjeli, te ministru.

Načelnici Odjela u sklopu tajništva odgovorni su tajniku Ministarstva
i ministru.

Pročelnici područnih jedinica odgovorni su za svoj rad ministru i pomoćnicima
ministra koji upravljaju radom Uprave za normativne, upravno-pravne i inspekcijske
poslove i Zavoda za unapređivanje školstva.

Članak 31.

Ministar ustrojava stručni kolegij kao savjetodavno tijelo.

Ostali službenici Ministarstva pozivaju se na sjednice po potrebi.

Članak 32.

Za raspravljanje o pojedinim pitanjima, obavljanje poslova Ministarstva,
utvrđivanje nacrta propisa, davanje stručnih mišljenja i prijedloga o značajnim
pitanjima iz djelokruga Ministarstva mogu se osnivati stručni savjeti odnosno
radne grupe.

IV. OKVIRNI BROJ DRŽAVNIH SLUŽBENIKA I NAMJEŠTENIKA

Članak 33.

Poslove iz djelokruga Ministarstva, ovisno o vrsti, složenosti, stručnoj
spremi i drugim uvjetima, obavljaju državni službenici postavljeni u službenička
zvanja i imenovani na položaje, te namještenici raspoređeni na radna mjesta
namještenika, u skladu sa zakonom.

Okvirni broj državnih službenika i namještenika potrebnih za obavljanje
poslova iz djelokruga Ministarstva nalazi se u tablici koja je sastavni
dio ove Uredbe i ne objavljuje se u »Narodnim novinama«.

V. PRIJELAZNE I ZAVRŠNE ODREDBE

Članak 34.

Pitanja važna za rad Ministarstva koja nisu uređena zakonom, Uredbom
o načelima za unutarnje ustrojstvo i o radnom vremenu tijela državne uprave,
te ovom Uredbom, utvrdit će se Pravilnikom o unutarnjem redu Ministarstva,
a osobito broj potrebnih državnih službenika i namještenika s naznakom
osnovnih poslova i zadaća i stručnih uvjeta potrebnih za njihovo obavljanje.

Članak 35.

Pravilnik o unutarnjem redu Ministarstva donijet će ministar prosvjete
i športa u roku od 60 dana od dana stupanja na snagu ove Uredbe.

Ministar prosvjete i športa rasporedit će pomoćnike ministra na čelo
upravnih organizacija utvrđenih ovom Uredbom.

Članak 36.

Danom stupanja na snagu ove Uredbe stavlja se izvan snage Uredba o unutarnjem
ustrojstvu Ministarstva prosvjete i športa, klasa: 023-03/98-02/11, urbroj:
5030104-98-1, od 30. travnja 1998. godine.

Članak 37.

Ova Uredba stupa na snagu osmog dana od dana objave u »Narodnim novinama«.

Klasa: 023-03/00-01/24
Urbroj: 5030104-00-1
Zagreb, 13. travnja 2000.

Potpredsjednik,
zamjenik predsjednika
**dr. sc. Goran Granić**, v. r.

Uredba, NN 42/2000-989